**Әлжанова Жұмагүл Ергешқызы** – Алматы облысы, Қарасай ауданы, Береке ауылы, «Береке орта мектебі» КММ-нің педагог-зерттеуші, бастауыш сынып мұғалімі

**Эссе Ы. Алтынсарин әңгімелерінің тәрбиелік мәні.**

 Тұңғыш ағартушы ұстаз! Тұңғыш білім ордасын ашқан ұстаз! Тұңғыш қолына күміс қоңырау алып, қазақ балаларын білімге шақырған ұстаз! Иә, әңгіме қазақ халқының ұлы перзенті, қазақ зиялыларының көшбасшысы, халық игілігі үшін аянбай еңбек еткен ұстаз Ыбырай атамыз бен оның баға жетпес асыл мұралары жайында болмақ!

 Ұстаздықты сөз етсек, Ыбырай есіміне тоқталмай кету, тәрбие мен оқуды сөз етсек, «Қазақ хрестоматиясы» жайында бірер сөз айтпау мүмкін емес. Қазақ даласындағы аумалы - төкпелі заманда ұрпақ болашағын ойлап, балалар мен жас тағдырына терең үңілген Ыбырай Алтынсарин атамыз «Тәрбиесіз білім – адамзаттың қас жауы» екенін ескерген. Бұл шығармалардың мазмұнынан мен Ыбырайдың ұстаз-тәрбиеші ретінде алдына мақсат етіп қойған адамгершілік мәселелерін көремін. Жас ұрпақтың тәрбиесіне көңіл бөлу керектігіне ерекше назар аударған деп ойлаймын.

 Қазақ халқы қарапайым, бірақ біз қарапайымдылықтың өзінен де көп жақсылық табамыз. Адамзат үшін бей-жай қарамайтын қазақ баласы үшін «Қазақ хрестоматиясы» - аса бағалы, құнды дүние. Құндылығы мынада: бұл кітапқа енгізілген шағын әңгімелер, өлеңдер жақсы мінез – құлыққа тәрбиелеуге қажетті мәселелерді қамтиды. Тілге жеңіл, түсінікті, көлемі де шағын бұл шығармалар осыдан бір жарым ғасырға жуық уақыт бұрын жазылса да, өз маңыздылығы арта түспесе кеміген жоқ. Бұл пікіріме бәрі де қосылады деген ойдамын.

 Биыл ұлы ұстаздың туғанына 179 жыл толып отыр. Осыған орай біршама іс-шаралар ұйымдастырылуда. Мектебіміздегі драма үйірмесі оқушылары жетекшілері Айнаш Тәңірбергенқызының ұйымдастыруымен «Ыбырай Алтынсарин - балалар әдебиетінің атасы» атты әдеби қойылым өткізді. Кеште мұғалім Ыбырайдың өміріне тоқталды. Ал оқушылар аз ғұмырында біздерге зор құнды дүниелер қалдырған ұстазға деген сүйіспеншіліктерін бойларындағы өнерлерімен көрсетті. Бірі өлеңдерін мәнерлеп нақышына келтіріп оқып жүрекке жеткізсе, бірі әңгімелерін актерлық шеберлікпен орындап, көрермендердің көңілінен шықты. Ең бастысы оқушылыр рухани азық алғанына қуандым.

 Ыбырай шығармаларының бірегейі үлкен де, кіші де аузынан тастамайтұғын қанатты сөзге айналып кеткен «Кел, балалар, оқылық!» өлеңінде ақын жастарды білім алуға, өнер үйренуге шақырып қана қоймай, білімді адамның сана – сезімі жоғары болатынын, адам тек білім арқылы өз мақсатына қол жеткізе алатынын, заман оқыған көзі ашық жандардікі екенін сөз етеді. Шынымен де солай емеспе? Қазірде білімі арқылы өз мақсатын жүзеге асыру үшін жастарға берілетін мүмкіндікте толы етек тек, «Оқы, оқы және оқы!», бәріде өз қолыңда!

 Оқы және тынбай еңбектен. Еңбегіңнің жемісін көр! Бұл жайында ұстаздың «Әке мен бала», «Өрмекші, қарлығаш, құмырсқа», «Атымтай жомарт» әңгімелерінде нақты әрі түсінікті айтылған. Иә, пенде болған соң, аз нәрсеге қанағаттанбай қомсыну, көңіл бөлмеушілік те кездеседі ғой. Сондықтан Ыбырай Алтынсарин балаларды жастайынан жалқаулыққа қарсы тәрбиелей отырып, еңбексүйгіштік қасиетті дамыту әрі еңбек етуге дағдыландыру қажет деген ой қозғайды. Ауырдың астымен, жеңілдімен үстімен жүруді әдет еткен қазіргі жастарға көп ой салатын бұл әңгімелер өз маңдай теріңді төгіп еңбектеніп тапқан табысыңның қадірін түсіне білуді, еңбекпен тапқан дәміңнің тәттілігі де өзгеше екендігін дәріптейді. Келешекке сенімі мол Ыбырай өзі орындай алмаған істерді жастар орындайды деп сенді. Өзін қоршаған ортаның қараңғылығы мен надандығын шеней келіп:

Біз надан боп өсірдік,

Иектегі сақалды.

«Өнер –жігіт көркі», -деп,

Ескермедік мақалды.

Біз болмасақ, сіз барсыз,

Үміт еткен достарым,

Сіздерге бердім батамды....-

деп жастарға зор үміт артты.

 Ұлы Ыбырайдың шығармаларынан меніңде ұстаздық еңбек жолымда алғаным көп деп ойлаймын. Өзін-өзі тану пәні аясында алдымдағы шәкірттерді бірінші рухани адамгершілікке тәрбиелеу барысында ұстаздың бала тәрбиесіндегі ұстанымдарына сүйенемін. Өнер – бұлақ, білім – шырақ деп халық даналығы айтқандай, шәкірттеріміз осы өнер мен білімді бойларына сіңіріп, болашақтары жарқын болғай!

 Ұстаздың түсінігінде білім дегеніміз айналадағы ақиқатты тану. Яғни, көзі ашық, көкірегі ояу жастар ақиқатты танып, өмірде өз орындарын адаспай табады деп ойлаймын. Осы мақсатты көздеген Ыбырай Алтынсарин –қазақ арасынан шыққан тұңғыш кемеңгер адам болса, мен оның өзінің қараңғы, көшпелі халқының ішіне еуропалық мәдениеттің жарық сәулесін таратып, ақиқатты таныған ұлы ұстаз екенін айтып, ойымды аяқтағым келеді.

**Сұраныс**

|  |  |
| --- | --- |
| Қатысушының тегі, аты-жөні | Әлжанова Жұмагүл Ергешқызы |
| Облыс,аудан, қала, ауыл атауы | Алматы облысы, Қарасай ауданы, Береке ауылы |
| Білім беру мекемесінің атауы | «Береке орта мектебі»КММ |
| Олимпиада атауы  | «Ы.Алтынсарин атындағы ІІ республикалық олимпиадасы» |
| Телефоны, ұялы e-mail | 8 707 946 60 76Zhumagul\_110@mail.ru |